Psalm 38:1, 17.
Skriflesing: Jeremia 23
Teks: Kategismus Sondag 31. Jeremia 23: 29
Is my woord nie so, soos 'n vuur, spreek die HERE, en soos 'n hamer wat 'n rots vermorsel nie?
Jeremia is bitter teen die profete wat hulle eie drome aan die volk vertel, en dit dan nogal uitgee vir God se Woord.
In vers 11 sê hy dat sowel die profeet as die priester goddeloos is.
Hy gaan verder in vers 14 en vertel dat hierdie profete owerspel pleeg en leuens vertel.
Hulle versterk die hande van die kwaaddoeners en hulle bekeer nie die wat verkeerd doen nie.
Sulke optrede van kerklike leiers sê hy, is soos 'n gebou wat met strooi en stene opgerig word, en daarom sal die woord van die Here die strooi uitbrand en die klippe stukkend slaan. In elke kerk moet die prediking baie suiwer wees, en dit moet presies wees soos wat die Here se Woord ons leer, veral as ons onthou dat Jesus Christus sy kerk deur sy Woord en Gees bewaar en vermeerder.
Die prediking moet as 'n sleutel van die hemelryk hanteer word, want Jesus het ook vir Petrus gesê dat die dinge wat deur ons op die aarde gebind is, ook in die hemel gebonde sal wees. En wat ons op die aarde ontbind, ook in die hemel ontbonde sal wees.
Die Here het inderwaarheid twee sleutels aan die kerk gegee waarmee daar oop- en toegesluit moet word.
Die belangrikste een is die prediking
en die ander een is die kerklike tug.
Die tug moet hom ook op die Woord beroep.
Die eerste funksie van die sleutels wat die Here aan die kerk toevertrou, is dat dit die ware gelowiges in die koninkryk van God moet insluit.
Dit is nie waar dat alle mense deel is van God se koninkryk nie.
Kolossense 1: 13 leer baie duidelik dat ons van nature buite die saligheid is en dat die Here ons uit die duisternis uit oorbring in die lig van sy heerlikheid.
Hier pas die eredienste en die prediking in, want dit is die middel wat die Heilige Gees gebruik om mense uit die ryk van die duiwel in die ryk van God inbring.
Ware prediking lei die mens tot die besef van sy verlorenheid en tot opregte berou en smart oor sy sonde.
Die verkondiging van die Woord van die Here leer die mens hoe om tot bekering te kom.
Dit is wat Jeremia bedoel het toe hy gesê het dat die woord van die Here soos 'n vuur is wat strooi verbrand, en dat dit is soos 'n hamer wat verbrysel. Daarom moet mens die verkondiging van die Here se Woord versigtig en baie korrek gebruik.
In die kerk van die Here kan verkeerde dinge nie goedgepraat word nie. Maar daar moet ook nie net oordeel gepreek word nie.
Die regte prediking moet so wees dat die volle heil aan die gelowiges verkondig word.
Dit beteken dat daar as't ware 'n oopsluit-aksie moet wees waar die gelowiges kan hoor dat hulle sondes vergewe is en dat hulle op sterkte van die verdienste van Jesus Christus toegang tot die hemel het.
Maar dan moet dit uit die Bybel baie duidelik aangetoon word dat hierdie verlossing onlosmaaklik vasgemaak is aan ons geloof, m.a.w. of ons die volle Woord van God onder die voorspraak en leiding van die Heilige Gees aanneem.
Lidmate moet in die prediking van God se Woord die Here se krag om die hemelryk oop of toe te sluit ervaar.
Ons lees in 2 Korintiërs 2:16 dat hierdie prediking die ware gelowige se geloof versterk, maar dat dit die ongelowige verhard.
Dink aan Farao wat die openbaring van God se almag gesien en ervaar het, maar wat onbekeerlik gebly het.
Farao het ondergegaan in sy onbekeerlikheid, maar met die sondaar wat tot bekering kom, is dit anders. Hy word deur God in liefde terug ontvang.
Die Here roep ons gemeente om Hom op die wolke te verwag. Die wederkoms is die openbaring van die Here se verlossing wat oor ons werklik word en met daardie gebeurtenis in volle vervulling gaan. Die koms en die wederkoms van die Here preek genade: Jesus Christus het vir jou sondes gesterf sodat jy nuut en ewig in God se koninkryk kan lewe. Dit preek presies wat in die Ou Testament staan. Daar staan:
Bekeer jou, of word verdelg.
Genade en vrede vir jou as jy glo.
Oordeel as jy God verwerp.
Die Here preek ook oordeel:
Die wat die Here nie aanvaar en aanbid nie, deel nie in die versoening wat Hy bewerk nie, en gaan daarom hel toe.
Dit het dieselfde element as die tug, naamlik dat dit jou vermaan om tot bekering te kom as jou lewe getuig van verharding in die sonde.
Daar staan in 1 Tessalonisense 1: 7, 8 dat die Here Jesus en sy engele in vuur en vlam kom. Hulle gaan oor almal wat God nie geken het nie en wat nie aan die evangelie van Jesus Christus gehoorsaam was nie, wraak uitoefen.
Die optrede van die Here het al 'n aanloop in die geskiedenis van die kerk op die aarde, omdat die kerk deur die tug almal wat nie wil glo nie, en wat onbekeerlik bly, moet uitban.
Ook hierin kom die optrede van die Here na vore: Sy oordeel is soos 'n hamer wat stukkend slaan waar daar verset teen Hom is.
Die tug het ook, net soos die prediking, 'n oopsluit en 'n toesluit funksie.
Die wat in onbekeerlikheid volhard word uitgesluit. * Maar die wat 'n bekeringslewe lei, word ingesluit in die gemeenskap met die kerk van die Here.
Die tug verkondig dat die wat voortdurend van hulle sondes bekeer word, deur die Here ontvang word in die gemeenskap van die Heiliges.
Die mense van Jeremia se tyd het vir die profete gesê: ons wil sagte woorde hoor. Ons wil nie hoor dat God ons bedreig nie.
Dit kan nie so in die ware kerk gebeur nie, want die Woord van die Here is somtyds geweldig hard en pynlik, sodat die ware gelowige dan tot bekering sal kom.
Dink aan Paulus wat deur die woord van God in die stof neergeslaan is en wat hom verblind het, sodat hy sy verset teen die Here kon omkeer in totale diens aan die Here.
Die prediking en die tug het nog iets in gemeen.
Altwee laat mense na 'n kant toe val.
Dit haal hulle uit hulle besluiteloosheid uit, sodat hulle hulle ware kleure kan wys.
Die wat glo, kom daadwerklik tot bekering.
Die wat nie glo nie, word heeltemal verhard en breek hulle bande met die Here.
Daarom moet ons in die tyd waarin ons nou is, baie aandag gee aan die liefde van die Here.
Die Woord van God preek dat die Here al die wat berou het oor hulle sondes en wat hulle verset teen die magte van die duiwel, troetel in sy almag en liefde.
Die Evangelie van die Here Jesus Christus bevestig dat ons sy eiendom is wat in die ewigheid deur sy heerlikheid oorspoel gaan word.
Kom ons gee aandag aan God se prediking van genade, maar terselfdertyd ook sy bevel tot voortdurende gehoorsaamheid. Kom ons lees Kategismus Sondag 31 saam. Amen.
Slotpsalm 121:1, 4.
Die genade van die Here Jesus Christus en die liefde van God en die
gemeenskap van die Heilige Gees bly by u almal.
Datum: 16 Desember 2001.